Ranchidos pensamentos

Ranchidos pensamentos
chi cust’alma tenides affannada,
tantos licos istentos
lassade piangher custa disdicciada,
permittide a sos ojos
chi de lagrimas forment largos pojos.

Lassademi ch’isfoghe
sa pena chi in su pettus alimento
ca timo chi m’affoghe
in sa burrasca chi meschina sento,
in custu tristu mare
per horas isto pro mi annegare.

Non connosco it’est zente,
olvidadu si m’est su cunversare,
ogni amigu e parente
sola sola mi lassant lamentare
pro chi in logu de dolu
nessunu si b’accurziat pro consolu.

Trista e addolorida,
senza humanu cummerziu de personas,
passo sa trista vida
chenscendemi a sos muros e mattones
ma comente sunt muros
cumpassione non tenent ca sunt duros.

In sa mezus edade,
primavera fiorida de sos annos,
senza sa libertade
piango poveritta in tantos dannos,
priva de ogni cuntentu
tenzo pro sa presone un’appusentu.

Mi dia contentare
vivere intro de buscos solitaria,
inie dia cantare
a sos puzones tanta pena varia
e cun su russignolu
cantare a boghe oghe tantu dolu!